משרד המשפטים - פתיחת ההליך להשמת מתמחים/ות לשנת 2016
משרד המשפטים פרסומים כתבות פתיחת ההליך להשמת מתמחים/ות לשנת 2016
פתיחת ההליך להשמת מתמחים/ות לשנת 2016
​מחפש/ת התמחות במשפטים? את/ה בעל/ת יכולות גבוהות? משרד המשפטים מעניק לך חווית התמחות מעניינת ומאתגרת, בה תזכה ללמוד על עולם המשפט.
משרד המשפטים מודיע כי ביום 5/12/14 נפתח הליך קליטת מועמדים להתמחות, על פי חוק לשכת עורכי הדין, התשכ"א – 1961, ביחידות המשרד, לרבות הפרקליטות והסנגוריה הציבורית, למועדי מרץ וספטמבר 2016.​​​
​משרד המשפטים הוא משרד מטה מרכזי של ממשלת ישראל. המשרד מקדם את מדיניות הממשלה בתחום המשפט, תוך הגנה על שלטון החוק, על זכויות האדם ועל ערכי היסוד של מדינת ישראל כמדינה יהודית ודמוקרטית. משרד המשפטים הוא משרד עורכי הדין הגדול במדינה, המספק שירותים משפטיים למגוון לקוחות, ביניהם ממשלת ישראל, משרדי הממשלה, הכנסת, כוחות הביטחון, גופים ציבוריים נוספים, וכמובן, אזרחי המדינה. מטבע הדברים, מגייס המשרד,על יחידותיו השונות, מספר גדול של מתמחים מדי שנה. תחומי ההתמחות במשרד המשפטים מגוונים, וכוללים את כלל ענפי המשפט.
משרד המשפטים מעודד מעורבות גבוהה של מתמחים, ומשכך, מוטלת על המתמחים אחריות גבוהה, וניתן להם מתחם שיקול דעת עצמאי רחב. עורכי הדין במשרד המשפטים רואים בהזדמנות לאמן מתמחים זכות גדולה, בשאיפה להכשיר את דור העתיד של המשפטנים במדינת ישראל. מאז ומתמיד צוברים מתמחי המשרד ידע וניסיון רבים בתחום התמחותם, המסייעים להם, עם סיום ההתמחות, בהשתלבות בשוק העבודה.
לחצו למידע נוסף על יחידות המשרד ועל עבודת המתמחה ביחידה.
תנאי לקבלת מועמדות:
גיליון ציונים של שתי שנות לימוד לפחות מאוניברסיטה או מכללה מוכרת.
לעיון ביחידות בהן ניתן להתמחות, מידע על פעילותן ומידע למתמחה.
א. מילוי תיק אישי באתר קודקס www.codex.co.ill בצירוף גיליון ציונים העדכני ליום הגשת המועמדות מהמוסד האקדמי. הגשת המועמדות תעשה באמצעות אתר קודקס, בהתאם להנחיות המופיעות באתר משרד המשפטים. נתוני המועמדים יועמדו לעיונם של עובדי המשרד האמונים על הליכי המיון, הבחירה והקליטה.
ב. הגשת מועמדות למשרות :
יש להגיש מועמדות (ללא תשלום) למשרות באמצעות אתר קודקס.
על מנת להגיש מועמדות יש לפעול באופן מלא ע"פ ההנחיות המפורטות באתר קודקס (תחת "סטודנטים").
הליך הבחירה:
הליכי המיון והבחירה יקבעו על ידי היחידות עצמן.
ההחלטה בדבר זימון מועמד לראיון תקבע על ידי היחידות בהתאם לנתונים הרלוונטיים לכל יחידה. בין היתר, יינתן משקל להישגים לימודיים, קורות החיים, תרומה לקהילה והמלצות.
הראיונות יתקיימו במסגרת ועדה (שתוקם בכל יחידה) אשר תבחן את התאמת המועמדים להתמחות על-פי ההתרשמות מן המועמד, לצד הקריטריונים שצוינו לעיל.
מועמדים שייבחרו ישובצו כמתמחים בהתאם לצרכי המשרד.
מועמדים שייבחרו להתמחות ביחידה אחת במשרדנו, יתבקשו להתחייב בכתב להתמחות באותה יחידה ואז יגרעו מהמאגר.
התמחותם של מועמדים שנבחרו ויתחייבו להתמחות ביחידה אחת במשרדנו, תבוטל לאלתר אם יסתבר שהגיעו לראיונות ביחידות נוספות של המשרד והם לא יוכלו להתמחות במשרד המשפטים.
כל מועמד שיש לו קרוב משפחה אשר מועסק במשרד המשפטים, מועמדותו תיבחן על פי כללי שירות המדינה (מינויים) (סייגים בקרבה משפחתית) התשס"ח-2007.
כתנאי להתחלת התמחות במועדים הנ"ל יידרש היתר להתמחות מלשכת עורכי הדין.
ראיונות יחלו ביום 15/3/2015.
המועד האחרון להגשת מועמדויות למשרות התמחות במועדי מרץ וספטמבר 2016 הינו כד' בטבת, תשע"ה ה- 15 בינואר 2015 באמצעות אתר "קודקס" שכתובתו: www.codex.co.il.
מועמדויות שיוגשו לאחר מועד זה, ישקלו בהתאם לצורך בלבד והמשרד איננו מחויב להתחשב בהן.
משרד המשפטים מזמין מועמדים העונים על התנאים להתמחות על פי חוק לשכת עורכי הדין התשל"א - 1971 ועומדים בקריטריונים שנקבעו בהחלטת הממשלה מיום 12.03.06 בדבר ייצוג הולם בקרב המתמחים במשרד המשפטים, כפי שיפורטו בהמשך, להגיש מועמדותם למאגר המתמחים.
ביום 12.03.06 קיבלה ממשלת ישראל, לבקשת משרד המשפטים, החלטה בדבר ייצוג הולם בקרב המתמחים במשרד המשפטים, בה נקבע, בין היתר, כדלקמן:
"בהתאם להוראות סעיף 15א(ב)(2) לחוק שירות המדינה (מינויים), התשי"ט - 1959 לייעד, ככל האפשר, כ – 10% מהמחזור השנתי של המתמחים במשרד המשפטים להעסקה רק של מועמדים שהם כשירים לתפקיד של מתמחה במשרד המשפטים, ואשר מתקיים בהם אחד מאלה:
1) המועמד הוא מקרב האוכלוסייה הערבית, לרבות הדרוזית והצ'רקסית;
2) המועמד או אחד מהוריו נולדו באתיופיה;
3) המועמד הוא "אדם עם מוגבלות חמורה" כמשמעותו בסעיף 35.252 לתקשי"ר...."
בהתאם להחלטה הנ"ל הוחלט על הקמת מאגר מועמדים שיביא לכדי ביטוי את החלטת הממשלה הנ"ל בדבר "ייצוג הולם" ושיכלול מועמדים אשר עונים על הקריטריונים שנקבעו בהחלטת הממשלה ויימצאו כמתאימים ביותר מבחינת נתוניהם וכישוריהם. מאגר מועמדי "ייצוג הולם" יעמוד לצד המאגר הכללי של המועמדים להתמחות במשרד המשפטים, אליו נערך תהליך בחירה נפרד, הפתוח לכל. מי שעונה אחר הקריטריונים של החלטת הממשלה הנ"ל יוכל להגיש מועמדות גם למאגר הכללי, ככל אחר.
כל הפרטים באתר משאבי אנוש תחת מידע למתמחה
اضغطوا هنا, لمعلومات اضافية عن كيفية بدء الاجراءات المختصة في التدرب,في اللغة العربية